ઘાટકોપર (વેસ્ટ)ના સંઘાણી એસ્ટેટમાં આવેલા શ્રી ચિંતામણિ પાર્શ્વનાથ શ્વેતામ્બર મૂર્તિપૂજક જૈન સંઘમાં ચૈત્ર માસની આયંબિલની ઓળી કરાવવા માટે બિરાજમાન આચાર્ય ભુવનભાનુસૂરિ સમુદાયના મુનિ જગતશેખરવિજયજી મહારાજસાહેબની નિશ્રામાં મહાવીર જન્મકલ્યાણકની ઉજવણી થઈ હતી. સામાન્ય રીતે ભગવાન મહાવીરનું હાલરડું પયુર્ષણ પર્વ દરમ્યાન મહાવીર જન્મવાંચનના દિવસે પ્રતિક્રમણમાં ગાવામાં આવે છે. આ હાલરડું ગઈ કાલે સંગીતના સૂરો સાથે રજૂ કરીને જન્મકલ્યાણકની ઉજવણી કરવામાં આવી હતી. આ પહેલાં પાઠશાળાની બાલિકાઓ દ્વારા મહાવીરસ્વામીની માતા ત્રિશલાદેવીએ જોયેલાં ૧૪ સપનાંનાં સંગીત અને નૃત્ય સાથે દર્શન કરાવવામાં આવ્યાં હતાં. હાલરડાની રજૂઆત સમયે ભક્તો ઝૂમી ઊઠ્યા હતા. આ દિવસને આ સંઘમાં આયંબિલ ડે તરીકે ઊજવવામાં આવ્યો હતો. તસવીર : પી. સૃષ્ટિ